৩০ আগস্ট ২০১৪, আজ ল্যুভ্‌র মিউজিয়াম দেখতে যাব। বিশ্ববিখ্যাত এই মিউজিয়ামের কথা অনেক শুনেছি, শুভার্থীরা আগেভাগেই বলে দিয়েছে এই মিউজিয়াম যেন কিছুতেই মিস্‌ না করি। ৯টার মধ্যেই হোটেল থেকে বেরিয়ে পড়লাম। আমাদের কোম্পানীর বাস ধরে ঘুরে ঘুরে অবশেষে পৌঁছে গেলাম মিউজিয়াম প্রাঙ্গনে। আবহাওয়া অনুকূল বলে সারা প্যারিস জুড়ে এখন পর্যটকদের প্রচণ্ড ভিড়, এখানেও তাই। ফরাসী বিপ্লবের সময় (১৭৮৯-১৭৯৯) জাতীয় সংসদই তখনকার রাজপ্রাসাদ ল্যুভ্‌রকে যাদুঘরে পরিণত করার সিদ্ধান্ত গ্রহণ করে। ৬০,৬০০ বর্গমিটার এলাকা জুড়ে প্রাগৈতিহাসিক আমল থেকে আজকের একবিংশ শতাব্দীর ৩৫,০০০ প্রদর্শনীয় বস্তুর বিশাল সংগ্রহ নিয়ে পৃথিবীর সবচেয়ে বেশী পরিদর্শিত যাদুঘর এই ল্যুভ্‌র। প্রতিবছর প্রায় ১০ মিলিয়ন লোক এই যাদুঘর পরিদর্শনে আসে। জনপ্রতি ১২ ইউরো করে টিকেট কাটা হলো। মিউজিয়ামের বিশেষ আকর্ষণই যেন মোনালিসা। ইটালিয়ান শিল্পী লিওনার্দো দা ভিঞ্চির ১৫০৩ থেকে ১৫০৬ সালের মধ্যে আঁকা এই ছবিটি পৃথিবীর সবচেয়ে বেশি পরিচিত, সবচেয়ে বেশি দেখা শিল্পকর্ম এবং যাকে নিয়ে লেখালেখিও হয়েছে প্রচুর। ছবিটি বেশ কয়েকবার চুরি হয় এবং রঙ ছিটিয়ে ও অন্যভাবে নষ্ট করার চেষ্টাও করা হয়। তবে এখন glass casket ও barricade বসানোর ফলে অনেকটা সুরক্ষিত। ল্যুভ্‌র মিউজিয়ামে এসে মোনালিসার সাথে ছবি তোলা হলো না, এই অতৃপ্তি নিয়ে কেউ ঘরে ফিরতে নারাজ,